3
ועדת החוקה, חוק ומשפט		
12.1.2000

[bookmark: _GoBack]פרוטוקולים/ועדת חוקה/1158
	ירושלים, כ"ז באב, תש"ס
28 באוגוסט, 2000

הכנסת החמש-עשרה									נוסח לא מתוקן
מושב שני




פרוטוקול מס' 64
מישיבת ועדת החוקה, חוק ומשפט
יום רביעי, ה' בשבט התש"ס (12 בינואר 2000), שעה 09:00




נכחו:

חברי הוועדה:	אמנון רובינשטיין  -  היו"ר




מוזמנים:	עו"ד אלן זיסבלט	- משרד המשפטים, ממונה בכיר על ייעוץ וחקיקה
	עו"ד שלמה שחר	- משרד המשפטים, יועץ משפטי
	יהודית וייס	- משרד המשפטים, רשמת המתווכים
	גדעון בן-דוד	- משרד המשפטים, ממונה על התקציבים
	חוליו שוץ	- יו"ר מלד"ן
	משה קיהן	- מלד"ן, מבקר




יועץ משפטי:	שלמה שהם

מנהל/ת הוועדה:	דורית ואג

עוזר ליועץ המשפטי:	הראל ארנון

קצרנית:	אסתר מימון




סדר היום:	תקנות המתווכים במקרקעין (תיקון), התש"ס-2000


תקנות המתווכים במקרקעין (תיקון), התש"ס-2000

היו"ר אמנון רובינשטיין:

	אני פותח את ישיבת ועדת החוקה, חוק ומשפט. אנחנו עוסקים בהצעה לאפשר את תקנות המתווכים במקרקעין (תיקון). מי מציג את התקנות מטעם משרד המשפטים?

שלמה שחר:

	אני היועץ המשפטי של המשרד. עיקרן של התקנות זה ייעול עבודת רשם המתווכים, שהתועלת שצומחת מכך היא גם לרשם עצמו אבל גם למתווכים. במצב הקיים היום, החיוב של מתווכים באגרה נעשה לפי הסיומת של מספר הרשיון שלהם. זה קיים מאז תיקון התקנות ועד היום, ומסתבר שזה לא סידור מוצלח ביותר. צריך לבדוק אם הספרה זוגית או אי-זוגית, נוצרות בעיות, במיוחד לאחר השנה הראשונה שבה המתווך הוסמך, או משלם אגרה חד-פעמית, וכאשר הוא צריך לשלם את האגרה הבאה, אנחנו מתחילים לברר אם הוא סיים ספרה זוגית או אי-זוגית, ועל סמך זה, אם אנחנו נמצאים בשנה זוגית או אי-זוגית. זה עורר בעיות.

היו"ר אמנון רובינשטיין:

	התיקון הוא בהסכמה עם מלד"ן?

חוליו שוץ:

	אין לנו בעיה בנושא הזה.

שלמה שהם:

	מה עם גובה האגרה?

שלמה שחר:

	גובה האגרה נותן תמריץ למשלמים בזמן. מצד אחד, אנחנו קצת מקשים, ומצד שני מקילים. מי שמשלם את התשלום בזמן, כאשר האגרה היא דו-שנתית, היינו, בחודש ינואר של השנה הראשונה, הוא משלם אותו סכום של אגרה שיש לו היום, זה לא משתנה. היה והוא מאחר, אז יש מדרגות, שנידונו גם בוועדת האגרות הבין-משרדית ונבחנו שם, ובעקבות הערה מסוימת הופחת הנושא הזה. יש מדרגות שהולכות וגדלות לאורך השנה, למי שמאחר.

	דבר אחר שנתנו לו ביטוי ותיקנו אותו, זו האפשרות למתווך, למרות שהוא לא שילם את האגרה במשך שנה. על-פי התיקון הזה, הוא עדיין יוכל לשמש כמתווך. זאת אומרת, סעיף 18(ב) לחוק אומר: לא שילם בעל הרשיון את האגרה במועדה, הוא לא יהיה רשאי לשמש כמתווך. לכאורה, היה ניתן להבין את זה, על-פי הפרשנות הקיימת היום, שהחל מהיום הראשון של השנה הראשונה, אם הוא לא משלם הוא עבריין.

היו"ר אמנון רובינשטיין:

	איפה זה נמצא בתקנות?

שלמה שחר:

	אני כרגע מדבר על החוק. 

היו"ר אמנון רובינשטיין:

	איפה שיניתם את זה?

שלמה שחר:

	אנחנו הגדרנו את המועד לתשלום: "האגרה הדו-שנתית הנקובה בתקנה 12(א) תשולם לא יאוחר מיום 31 בדצמבר של השנה הראשונה...". זאת אומרת, נתנו זמן לתשלום עד ה-31 בדצמבר. ובסעיף קטן 13(ב) כתוב: "לא שולמה האגרה השנתית בשנת התשלום, יחולו הוראות סעיף 18(ב) לחוק", שלא מאפשר. זאת אומרת, שאנחנו נותנים למתווך עוד שנה.

היו"ר אמנון רובינשטיין:

	מה המסקנות מחוק המתווכים? הרי הוא היה חוק שנוי מאוד במחלוקת, חבר הכנסת דן מרידור מאוד התנגד לו.

חוליו שוץ:

	יש הרבה בעיות עם החוק, אבל החוק הוא טוב.

שלמה שהם:

	השאלה, מה אומר משרד המשפטים על החוק.

חוליו שוץ:

	יש הרבה דברים שהיו אתם בעיות.

היו"ר אמנון רובינשטיין:

	זה תאמר למשרד המשפטים.

	אנחנו מחליטים לאשר את התקנות האלה.

הצבעה
תקנות המתווכים במקרקעין (תיקון), התש"ס-2000 – אושרו

היו"ר אמנון רובינשטיין:

	תודה רבה. הישיבה נעולה.

הישיבה ננעלה בשעה 9:10



